Δ. ΔΙΑΡΘΡΩΣΕΙΣ

1. 390 R 0866: Κανονισμός (ΕΟΚ) αριθ. 866/90 του Συμβουλίου της 29ης Μαρτίου 1990 για τη βελτίωση των συνθηκών μεταποίησης και εμπορίας των γεωργικών προϊόντων (ΕΕ αριθ. L 91, 6.4.1990, σ. 1), όπως τροποποιήθηκε τελευταία από:

- 393 R 3669: Κανονισμός (ΕΟΚ) αριθ. 3669/93 του Συμβουλίου της 22ας Δεκεμβρίου 1993 (ΕΕ αριθ. L 338, 31.12.1993, σ. 26).

Εφαρμόζοντας το άρθρο 16 παράγραφος 5, η Επιτροπή:

- δύναται να επιτρέψει στη Νορβηγία να χορηγεί, επί τρία έτη μετά την προσχώρηση, εθνικές ενισχύσεις για επενδύσεις σε κάθε τομέα προϊόντων του παραρτήματος ΙΙ της συνθήκης ΕΚ που χρειάζεται αναδιάρθρωση, εφόσον η παραγωγική δυναμικότης του τομέα αυτού δεν αυξηθεί,

- θα εφαρμόσει τις διατάξεις αυτές έναντι της Αυστρίας και της Φινλανδίας σύμφωνα με την δήλωση αριθ. 31 που βρίσκεται στην Τελική Πράξη.

Ωστόσο, η άδεια της Επιτροπής χορηγείται μόνο αν είναι εξασφαλισμένη η επαρκής συμμετοχή των οφελουμένων στη χρηματοδότηση των σχετικών επενδύσεων.

2. 391 R 2328: Κανονισμός (ΕΟΚ) αριθ. 2328/91 του Συμβουλίου της 15ης Ιουλίου 1991, για τη βελτίωση της αποτελεσματικότητας των γεωργικών διαρθρώσεων (ΕΕ αριθ. L 218, 6.8.1991, σ. 1), όπως τροποποιήθηκε τελευταία από:

- 393 R 3669: Κανονισμός (ΕΚ) αριθ. 3669/93 του Συμβουλίου της 22ας Δεκεμβρίου 1993 (ΕΕ αριθ. L 338, 31.12.1993, σ. 26).

Κατά παρέκκλιση:

α) του άρθρου 5, παράγραφος 1 σημείο γ), οι ενισχύσεις που προβλέπονται από τον κανονισμό μπορούν να χορηγηθούν στη Νορβηγία και τη Σουηδία μέχρι την 31η Δεκεμβρίου 1999 υπέρ οικογενειακών γεωργοδασικών εκμεταλλεύσεων εφόσον η γεωργική έκταση της εκμετάλλευσης δεν είναι κατώτερη των 15 εκταρίων και οι ενισχύσεις αφορούν μόνο γεωργικές δραστηριότητες. Οι μέγιστες διαστάσεις μιας τέτοιας εκμετάλλευσης αποφασίζονται από την Επιτροπή με τη διαδικασία του άρθρου 29 του κανονισμού (ΕΟΚ) αριθ. 4253/88,

β) των ορίων του άρθρου 12 παράγραφος 2 πρώτο εδάφιο, η Φινλανδία και η Νορβηγία, τηρουμένων των άρθρων 92 έως 94 της συνθήκης ΕΚ, μπορούν:

- να χορηγήσουν, μέχρι την 31η Δεκεμβρίου 2001, εθνική ενίσχυση για επενδύσεις του άρθρου 5 σε γεωργικές εκμεταλλεύσεις των οποίων το εισόδημα υπερβαίνει το εισόδημα αναφοράς που προβλέπει η ιδία διάταξη,

- να χορηγήσουν, μέχρι την 31η Δεκεμβρίου 2001, εθνική ενίσχυση υπέρ εκμεταλλεύσεων που αντιμετωπίζουν οικονομικές δυσκολίες,

γ) του άρθρου 35, η Δημοκρατία της Αυστρίας, και υπό την επιφύλαξη αδείας της Επιτροπής δύναται να συνεχίσει να χορηγεί εθνική ενίσχυση μέχρι την 31η Δεκεμβρίου 2004 σε μικροπαραγωγούς που είχαν το δικαίωμα αυτό το 1993, δυνάμει της εθνικής νομοθεσίας, εάν η αντισταθμιστική αποζημίωση των άρθρων 17 έως 19 δεν επαρκεί για να άρει τα μόνιμα φυσικά μειονεκτήματα. Η συνολική ενίσχυση στους παραγωγούς αυτούς δεν πρέπει να υπερβεί τα ποσά που χορήγησε η Αυστρία το ανωτέρω έτος.

Πριν την 30ή Ιουνίου 1999 και 2004, η Επιτροπή υποβάλλει έκθεση στο Συμβούλιο με θέμα την εφαρμογή του μέτρου, συνοδευόμενη ενδεχομένως από σχετική πρόταση. Το Συμβούλιο αποφασίζει επί της πρότασης, με τη διαδικασία του άρθρου 43 παράγραφος 2 της συνθήκης EK,

δ) του άρθρου 5 (1 δ), η Δημοκρατία της Αυστρίας δύναται να απαλλάξει μέχρι την 31η Δεκεμβρίου 1999 τους παραγωγούς από την υποχρέωση που προβλέπει η διάταξη αυτή.